O‘zbekiston Respublikasi Hukumatining ayrim qarorlariga respublika oliy sport mahorati maktablari va maktab-internatlarining faoliyatini tartibga solish tizimini yanada takomillashtirishga qaratilgan o‘zgartirish va qo‘shimchalar kiritish to‘g‘risida

O‘zbekiston Respublikasi Jismoniy tarbiya va sport vazirligi tizimidagi respublika oliy sport mahorati maktablari, ixtisoslashtirilgan olimpiya zaxiralari maktab-internatlari hamda olimpiya va milliy sport turlari bo‘yicha davlat ixtisoslashtirilgan maktab-internatlarining faoliyatini tartibga solish maqsadida Vazirlar Mahkamasi qaror qiladi:
 1. O‘zbekiston Respublikasi Hukumatining ilovaga muvofiq ayrim qarorlariga o‘zgartirish va qo‘shimchalar kiritilsin.
 2. O‘zbekiston Respublikasi Jismoniy tarbiya va sport vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 3. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari A.A. Abduxakimov hamda O‘zbekiston Respublikasi jismoniy tarbiya va sport vaziri D.X. Nabiyev zimmasiga yuklansin.
 1. Vazirlar Mahkamasining 2010-yil 23-sentabrdagi 211-son qarori (O‘zbekiston Respublikasi QT, 2010-yil, 9-son, 50-modda) bilan tasdiqlangan O‘zbekiston Respublikasidagi O‘zbekiston Respublikasi Davlat budjetidan moliyalashtiriladigan sport maktablari to‘g‘risidagi nizomning 41-bandi birinchi xatboshidagi “o‘quv yili 2-sentabrdan” so‘zlari “o‘quv yili 2-sentabrdan, respublika oliy sport mahorati maktablarida 1-yanvardan” so‘zlari bilan almashtirilsin.
 2. O‘zbekiston Respublikasi Vazirlar Mahkamasining 2012-yil 13-iyuldagi 214-sonli qarori (O‘zbekiston Respublikasi QT, 2012-y., 7-son, 53-modda) bilan tasdiqlangan Trenerlik faoliyati bilan shug‘ullanish yuzasidan attestatsiya o‘tkazish tartibi to‘g‘risidagi nizomning 23-bandida:
 a) ikkinchi xatboshi quyidagi tahrirda bayon etilsin:
 “O‘zbekiston Davlat jismoniy tarbiya va sport universitetini yoki ixtisoslashtirilgan olimpiya zaxirasi maktab-internatlarini tamomlaganlik to‘g‘risidagi diplomlarga ega bo‘lgan shaxslar ko‘rsatib o‘tilgan ta’lim muassasalarini tamomlagandan keyin tegishli sport turlari bo‘yicha uch yil mobaynida attestatsiyaning birinchi va ikkinchi bosqichidan o‘tgan deb hisoblanadilar.”;
 b) uchinchi xatboshi bilan to‘ldirilsin:
 “boshqa oliy ta’lim muassasalarining jismoniy tarbiya va sport fakultetlarini tamomlaganlik to‘g‘risidagi diplomlarga ega bo‘lgan shaxslar ko‘rsatib o‘tilgan ta’lim muassasalarini tamomlagandan keyin uch yil mobaynida attestatsiyaning birinchi bosqichidan o‘tgan deb hisoblanadilar”.
 3. Vazirlar Mahkamasining “Sport turlari bo‘yicha ixtisoslashtirilgan davlat maktab-internatlari faoliyatini takomillashtirish to‘g‘risida” 2018-yil 2-iyundagi 410-son qarorida:
 a) 4-bandning “b” kichik bandi ikkinchi xatboshidagi “(futboldan tashqari)” so‘zlari chiqarib tashlansin;
 b) 5-bandning “v” kichik bandida:
 ikkinchi xatboshidagi “hamda maktab-internatga” so‘zlari chiqarib tashlansin;
 beshinchi xatboshi quyidagi tahrirda bayon qilinsin:
 “respublika akademiyasi, hududiy akademiyalar hamda maktab-internatlar o‘quvchilari uchun jihozlar, sport anjomlari va inventarlar, shuningdek, sport kiyim-boshi bilan ta’minlash me’yorlarini ishlab chiqsin va belgilangan tartibda tasdiqlasin”;
 oltinchi xatboshi chiqarib tashlansin.